DA Den Europæiske Unions Tidende CE 84/863

(2004/C 84 E/0955)

SKRIFTLIG FORESPØRGSEL E-0743/04

af José García-Margallo y Marfil (PPE-DE) til Kommissionen

(11. marts 2004)

Om: MEDA-programmet og regionerne

Den selvstyrende region Valencia har som Middelhavsregion vigtige økonomiske og sociale bånd til de omkringliggende lande og regioner.

Er der i forbindelse med den kommende revision af MEDA-programmets budget taget højde for muligheden for at koordinere aktioner med de regionale regeringer i Middelhavsområderne? Findes der undersøgelser af muligheden for at oprette interregionale strukturer i Middelhavsområdet for at forbedre det økonomiske udviklingssamarbejde i området?

Svar afgivet på Kommissionens vegne af Chris Patten

(15. april 2004)

Kommissionen tillægger den rolle, regionerne og de lokale myndigheder spiller i Euro-Middelhavspartnerskabet, stor betydning. Et af målene for partnerskabet er at bringe det nærmere til borgerne og civilsamfundet. De lokale og regionale administrative myndigheder er betydningsfulde og nyttige samtalepartnere ved etableringen af et nært Euro-Middelhavspartnerskab, og Kommissionen konstaterer med tilfredshed deres voksende interesse for samarbejde med Euro-Middelhavspartnerne.

På mødet i Barcelona den 22. februar 2002 gav borgmestrene for Euro-Middelhavsbyerne udtryk for et ønske om at tilføre Euro-Middelhavspartnerskabet en ny dynamik og at skabe et forum for dialog, udveksling og samarbejde mellem byerne. Denne erklæring, der kaldes Euro-Middelhavspagten, er resultatet af et gammelt ønske fra byernes side om at skabe et særligt rum inden for rammerne af Euro-Middelhavssamarbejdet. I Valencia-handlingsplanen, der blev godkendt af udenrigsministrene for Euro-Middelhavslandene den 23. april 2002, gav man udtryk for »tilfredshed med den erklæring, der blev fremsat af Euro-Middelhavsbyerne på mødet i Barcelona i februar. Der var ligeledes enighed om, at forslaget om en Euro-Middelhavspagt, som Eurocities fremlagde, skulle undersøges nærmere«.

På baggrund af disse erklæringer og politiske beslutninger lancerede Kommissionen i 2003 et pilotprogram for samarbejde mellem Euro-Middelhavsbyerne (Medact) med det formål at påbegynde en række indledende aktiviteter. De aktiviteter, der indtil nu er blevet gennemført, viser den kapacitet og vilje, de lokale myndigheder besidder med hensyn til at engagere sig aktivt i et Euro-Middelhavssamarbejdsprogram. I forbindelse med programmeringen på regionalt plan for 2005-2006 blev det vedtaget at støtte og styrke denne foranstaltning i form af et samarbejdsprogram mellem byerne og de lokale og regionale myndigheder (Medact), der har til formål at udvikle samarbejdet, udvekslingen og dialogen mellem byerne og de lokale og regionale myndigheder i Euro-Middelhavsområdet. Der blev afsat et beløb på fem mio. EUR til denne foranstaltning.

Endelig er det vigtigt at bemærke sig, at Kommissionen fra 2007 agter at skabe et nyt instrument for nabolandene, hvorigennem regionerne og de lokale myndigheder i EU får mulighed for at samarbejde med deres partnere i den sydlige del af Middelhavsområdet om grænseoverskridende og tværnationale programmer og samarbejdsaktioner.

Kommissionen er overbevist om, at disse samarbejdsinstrumenter vil åbne vejen for, at europæiske regioner og byer vil deltage endnu mere aktivt og samordnet i Euro-Middelhavspartnerskabet.